內書堂

內書堂 ， 又稱內書館 、 內館 、 書館 ， 是明代宦官讀書 、 識字機構 ， 宣德年間由明宣宗創設 。 明初太監本不可識字 ， 顧炎武 《 日知錄 》 言 ： 「 我太祖深懲前代宦寺之弊 ， 命內官不許識字 。 永樂以後 ， 此令不行 。 」 宣德元年 （ 1426年 ） 七月 ， 宣宗設立內書院 ， 令大學士陳山教習之 ， 由翰林學士教導宦官研讀 《 百家姓 》 、 《 千字文 》 、 《 孝經 》 、 《 大學 》 、 《 中庸 》 、 《 論語 》 、 《 孟子 》 ， 其功課 ： 背書 、 號書 、 判倣 ， 錢溥 、 宋琰 、 陸深 、 嚴嵩 、 徐顯卿 、 張位 、 于慎行等人皆曾任教於此一機構 。 《 酌中志 》 載明末皇宮內的學習文化 “ 皇城中內有學問 ， 讀 《 四書 》 、 《 書經 》 、 《 詩經 》 。 看 《 性理 》 、 《 通鑑節李 》 、 《 千家詩 》 、 《 唐賢三體詩 》 。 習書柬活套 ， 習作對聯 ， 再加以 《 古文真寶 》 、 《 古文精粹 》 ， 盡之矣 。 十分聰明有志者 ， 看 《 大學衍義 》 、 《 貞觀政要 》 、 《 聖學心法 》 、 《 綱目 》 ， 盡之矣 。 《 說苑 》 、 《 新序 》 。 亦間及之 。 《 五經大全 》 、 《 文獻通考 》 ， 涉獵者亦寡也 。 此皆內府有板之書也 。 先年有讀等韻 ， 海篇部頭 ， 以便檢查難字 。 凡有不知典故難字 ， 必自己搜查 ， 不憚疲苦 。 其後 ， 多鹵莽粗浮 、 懶於講究 、 蓋緣心氣驕滿 ， 勉強拱高 ， 而無虛已受善之風也 。 《 三國志通俗演義 》 、 《 韻府群玉 》 皆樂看愛買者也 。 至於周禮 、 左傳 、 國語 、 國策 、 史 、 漢 、 一則內庭無板 ， 一則繩於陋習 ， 概不好焉 。 窺斑見豹 。 ” 清代宦官學習識字改在瀛臺 。